PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2001/ZK/1/1/346						Bratislava  21. 12. 2001

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľa Vincent Mikuška Banana, Dlhá nad Oravou, č. d. 324, 027 55 Dlhá nad Oravou vo veci zneužitia dominantného postavenia na relevantnom trhu podnikateľom SLOVNAFT, a.s., Vlčie hrdlo, 824 12 Bratislava, zastúpeným JUDr. Evou Hladkou, advokátkou, Advokátska kancelária, Slovnaft, a.s. - DOČ, 824 12 Bratislava 23 takto

					r o z h o d o l :

správne konanie na základe späťvzatia návrhu na začatie konania v zmysle § 32 ods. 1 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov zastavuje.

Odôvodnenie:

	Protimonopolný úrad Slovenskej republiky (ďalej len „úrad“) obdržal dňa 09. 10. 2001 podnet podnikateľa Vincenta Mikušku, obchodné meno Vincent Mikuška Banana, Dlhá nad Oravou, č. d. 324, Dlhá nad Oravou (ďalej len „V. Mikuška“) na preskúmanie oprávnenosti výpovede Zmluvy o obstaraní veci, reg. č. 50052/98 zo strany spoločnosti SLOVNAFT, a.s., Vlčie hrdlo, Bratislava (ďalej len „SLOVNAFT, a.s.“). V dôsledku výpovede zmluvy spoločnosť SLOVNAFT, a.s. na čerpacej stanici navrhovateľa po uplynutí výpovednej lehoty odinštaluje hardwarové a softwarové moduly svojho bezhotovostného platobného systému, čím navrhovateľ stratí možnosť predávať pohonné látky na platobné karty SLOVNAFT, a.s. Z obsahu podnetu vyplynulo, že navrhovateľ v rámci správneho konania žiada úrad o preskúmanie, či konanie spoločnosti SLOVNAFT, a.s. má povahu zneužitia dominantného postavenia na relevantnom trhu podľa § 8 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“).

	V. Mikuška je majiteľom čerpacej stanice pohonných látok v Dlhej nad Oravou. S podnikateľom SLOVNAFT BENZINOL, a.s., Mlynské nivy 48, Bratislava uzatvoril na dobu neurčitú Zmluvu o obstaraní veci s registračným číslom 50052/98 (ďalej len „Zmluva“) s účinnosťou od 1. 1. 1998. Na základe Zmluvy spoločnosť SLOVNAFT BENZINOL, a.s. na čerpacej stanici navrhovateľa zabezpečila inštaláciu zariadenia na snímanie platobných kariet. Navrhovateľ tým získal možnosť na svojej čerpacej stanici predávať zákazníkom tovar bezhotovostným spôsobom na platobné karty spoločnosti SLOVNAFT BENZINOL, a.s. Okrem týchto platobných kariet mal V. Mikuška možnosť predávať pohonné látky formou bezhotovostného platobného styku aj na platobné karty CCS, VISA, Eurocard, Mastercard, Slovenskej sporiteľne, ako aj ďalších bankových subjektov.

	Dňa 21. 09. 2001 spoločnosť SLOVNAFT, a.s., ktorá je právnym nástupcom  spoločnosti SLOVNAFT - BENZINOL, a.s., zaslala V. Mikuškovi výpoveď Zmluvy. Spoločnosť uviedla, že dôvodom výpovede je uzatvorenie bezhotovostného platobného systému SLOVNAFT, a.s. len na sieť čerpacích staníc vo vlastníctve spoločností SLOVNAFT, a.s. a MOL, a.s.

	Spoločnosť SLOVNAFT, a.s. predstavuje jeden z najvýznamnejších podnikateľských subjektov v Slovenskej republike. Jej základnou činnosťou je výroba, distribúcia a predaj ropných výrobkov. Spoločnosť je vertikálne integrovaná a zaoberá sa spracovaním ropy, veľkoobchodom i maloobchodom s ropnými produktmi. Jedným z predmetov činnosti SLOVNAFT, a.s. je aj vydávanie nebankových platobných kariet - čipové karty.

	Listom č. 4412/PMÚ SR/2001 zo dňa 11. 10. 2001 úrad informoval spoločnosť SLOVNAFT, a.s., že voči nej začalo správne konanie vo veci porušenia § 8 zákona. Zároveň ju požiadal o zdôvodnenie vypovedania Zmluvy.

	Za účelom získania informácií potrebných na zhodnotenie situácie v oblasti bezhotovostného platobného styku na čerpacích staniciach pohonných látok úrad zároveň požiadal významnejšie spoločnosti podnikajúce na trhu maloobchodu s pohonnými látkami v SR, ako aj niekoľkých malých podnikateľov, o predloženie údajov týkajúcich sa tejto problematiky.

	 Spoločnosť SLOVNAFT, a.s. vo svojom liste, ktorý úrad obdržal dňa 19. 10. 2001, uviedla, že dôvodom vypovedania Zmluvy, ako aj ďalších zmlúv o obstaraní veci uzatvorených s inými podnikateľmi, je zvýšenie efektívnosti vlastného obchodného nástroja - palivových kariet SLOVNAFT, a.s., ako aj zabezpečenie ich multinacionálneho rozvoja spolu s poskytovaním špeciálnych služieb. Podľa spoločnosti SLOVNAFT, a.s. je takýto cieľ možné realizovať len vo vlastnej sieti čerpacích staníc.

	Dňa 06. 12. 2001 úrad obdržal list, v ktorom navrhovateľ uviedol, že sťahuje svoj podnet na začatie správneho konania. Hlavným dôvodom späťvzatia návrhu bola podľa V. Mikušku skutočnosť, že SLOVNAFT, a.s. vypovedala zmluvy o obstaraní veci aj s inými spoločnosťami, pričom žiadna z nich sa tomu nebránila.

	V čase obdržania späťvzatia návrhu úrad začal analyzovať údaje, ktoré obdržal od podnikateľských subjektov pôsobiacich na maloobchodnom trhu s pohonnými látkami v SR. V tomto štádiu riešenia prípadu úrad nemal k dispozícii komplexné informácie, na základe ktorých by bolo možné jednoznačne posúdiť, či konanie spoločnosti SLOVNAFT, a.s. spočívajúce vo výpovedi Zmluvy má povahu zneužitia dominantného postavenia na relevantnom trhu SR bezhotovostného platobného styku v oblasti maloobchodného predaja pohonných látok.

	Napriek tomu z predložených informácií vyplynuli niektoré skutočnosti, ktoré vytvorili základný rámec pre posúdenie prípadu, ako aj zhodnotenie situácie, ktorá nastala v dôsledku stiahnutia podnetu zo strany navrhovateľa.

	Úrad z údajov, ktoré mal k dispozícii, zistil, že podiel SLOVNAFT, a.s. na bezhotovostnom platobnom styku v sieťach čerpacích staníc jednotlivých spoločností - konkurentov SLOVNAFT, a.s. - bol v stanovenom období (máj až august 2001) 20% - 35%. To znamená, že tržby z predaja na platobné karty SLOVNAFT, a.s. v jednotlivých sieťach čerpacích staníc predstavovali 20% - 35% z celkových tržieb dosiahnutých v týchto sieťach na všetky akceptované platobné karty. Výnimkou bola vlastná sieť čerpacích staníc SLOVNAFT, a.s., kde bol tento podiel výrazne vyšší.

	Významným konkurentom platobných kariet SLOVNAFT, a.s. sú predovšetkým platobné karty bankových subjektov - členov Združenia pre bankové karty - ktorých spoločný podiel v jednotlivých sieťach čerpacích staníc (okrem siete SLOVNAFT, a.s.) je porovnateľný s podielom SLOVNAFT, a.s., v niektorých prípadoch je ešte vyšší.

	Z predložených údajov úrad zároveň prišiel k záveru, že založenie vlastného systému bezhotovostného platobného styku, t.j. vydávanie vlastných platobných kariet pre používanie v malom rozsahu, t.j. v malej sieti čerpacích staníc, nie je finančne ani administratívne veľmi náročné. Bariéry vstupu na trh bezhotovostného platobného styku na čerpacích staniciach teda nie sú príliš vysoké, pokiaľ sa nejedná o vytvorenie rozsiahleho systému.

	Úrad posúdil dôvody navrhovateľa na zastavenie správneho konania, pričom vzal do úvahy aj štádium, v ktorom sa vyšetrovanie prípadu nachádzalo, ako aj zistené skutočnosti. Po zhodnotení všetkých súvislostí úrad prišiel k záveru, že správne konanie zastaví.

	Úrad v zmysle § 33 zákona vyzval listom č. 5282/1/PMÚ SR/2001 a 5282/2/PMÚ SR/2001 zo dňa 12. 12. 2001 účastníkov správneho konania o vyjadrenie sa k predmetu konania a k záverom prešetrovania, ku ktorým úrad dospel. Obidvaja účastníci správneho konania vyjadrili súhlasné stanovisko.

	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia. 

Poučenie:

Podľa § 34 ods. 1 zákona č. 136/2001 Z. z. o ochrane hospodárskej sútaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti rozhodnutiu vydanému v konaní na prvom stupni možno podať rozklad do 15 dní odo dňa doručenia rozhodnutia. 

									Ing. Ladislav Szabó
								     riaditeľ I. výkonného odboru

Rozhodnutie sa doručí:

Vincent Mikuška
Vincent Mikuška Banana
Dlhá nad Oravou, č. d. 324
027 55 Dlhá nad Oravou

JUDr. Eva Hladká, advokátka
Advokátska kancelária
Slovnaft, a.s. - DOČ
824 12 Bratislava 23